Samu Sirkan joulutervehdys

Samu Sirkan joulutervehdys (ohjelmatiedoissa ilmoitettu myös muodossa Samu-Sirkan joulutervehdys) (alkuperäiseltä nimeltä "From All of Us to All of You") on Disneyn piirroselokuvien koosteohjelma alkujaan vuodelta 1958. Ohjelma on alun perin 19. joulukuuta 1958 esitetty jakso piirrossarjasta "Disneyn ihmeellinen maailma". 
Sisältö.
Ohjelmassa on Disneyn lyhyitä tuottamia piirroselokuvia sekä otteita Disneyn pidemmistä piirroselokuvista. Suomen televisiossa esitetyssä ohjelmassa esitetään myös näytteitä Disney-animaatiouutuuksista. Ohjelmaa isännöivät hahmot Samu Sirkka, Mikki Hiiri ja Helinä-keiju. Ohjelman päättää Samu Sirkan (alkuperäisessä englanninkielisessä versiossa näyttelijä-laulaja Cliff Edwardsin) esittämä musiikkiesitys "When You Wish Upon a Star".
Suomessa esitettävä ohjelma sisältää seuraavan sisällön: 
Disneyn lyhytelokuvat:
Katkelmat seuraavista Disneyn pitkistä elokuvista: 
Lisäksi viime vuosina ohjelmassa on esitetty myös näytteitä Disney-animaatiouutuuksista. Esimerkiksi vuoden 2019 ohjelmassa esitettiin näytteet joulupäivänä 2019 Suomessa ensi-illan saaneesta "Frozen II" -elokuvasta ja vuonna 2020 ensi-iltansa saaneesta "Toy Story 4" -elokuvasta.
Suosio.
"Samu Sirkan joulutervehdys" on kuulunut erityisesti Pohjoismaissa joulun ajan televisio-ohjelmistoon jo usean vuosikymmenen ajan. Esimerkiksi Ruotsin televisiossa sitä on esitetty nimellä "Kalle Anka och hans vänner önskar God jul" joka jouluaatto vuodesta 1960 lähtien, ja se on ollut vuosittain yksi katsotuimmista televisio-ohjelmista Ruotsissa.
Televisioesitykset Suomessa.
Suomessa ohjelma on viime vuosina esitetty jouluaattoisin MTV3-kanavalla. Joka vuotiseksi traditioksi ohjelma tuli Suomessa vuonna 2002, jonka jälkeen se on esitetty jokaisena jouluaattona. Vuodesta 2014 lähtien ohjelmasta on esitetty myös uusintana joulupäivänä (vuonna 2017 poikkeuksellisesti tapaninpäivänä). Ohjelma esitetään pääosin alkuperäisenä englanninkielisenä versiona ja suomenkielisellä tekstityksellä. Ainoastaan ohjelmassa esitettävissä Disneyn uutuusanimaationäytteissä on suomenkielinen jälkiäänitys. 
Marraskuussa 2025 aikakauslehti Seiskan artikkelissa kirjoitettiin, että ohjelmaa ei merkitty vuoden 2025 joulun ajan ohjelmatietoihin. Ohjelmaa viime vuosina esittänyt televisiokanava MTV3 kommentoi, että ohjelman sopimusneuvottelut ovat toistaiseksi kesken. 
Ohjelman esityshistoria Suomessa.
Ensimmäisen kerran "Samu Sirkan joulutervehdys" esitettiin Suomen televisiossa TV1-kanavalla 23. joulukuuta 1978. Ohjelma esitettiin ensiesityksen jälkeen myös jouluaattoina 1979 TV1-kanavalla ja 1981–1983 TV2-kanavalla. 
Tämän jälkeen ohjelma oli pitemmän aikaa esitystauolla, kunnes tapaninpäivänä 1990 se palasi ohjelmistoon ja esitettiin Kolmoskanavalla. Kolmoskanava esitti ohjelman myös joulupäivänä 1991 ja jouluaattona 1992. Tämän jälkeen seurasi esitystauko vuoteen 1995 asti, jolloin se esitettiin jouluaattona 1995 MTV3-kanavalla. MTV3 esitti ohjelman myös jouluaattoina 1996, 1997 ja 1998. Tämän jälkeen ohjelmalla oli jälleen muutaman vuoden esitystauko. Jouluaattona 2002 ohjelma palasi ohjelmistoon, jolloin se esitettiin televisiokanava Nelosella ja vuodesta 2003 lähtien jälleen MTV3-kanavalla.
VHS-julkaisu.
Europa Vision julkaisi Suomessa vuonna 1995 vuokrakäyttöön tarkoitetun ja kotitalouksiin myydyn VHS-julkaisun "Samu Sirkan joulu", joka sisälsi alkuperäisestä jaksosta vuonna 1983 valmistuneen pidennetyn erikoisohjelman, joka kantoi nimeä "Jiminy Cricket's Christmas". Alun perin ohjelman pituus oli 90 minuuttia, mutta kotivideojulkaisuun se oli lyhennetty 45 minuuttiin. Suomen julkaisussa oli ohjelmaan tehty Tuotantotalo Wernen suomenkielinen jälkiäänitys. Samu Sirkan ääntä näytteli Seppo Mäki.